रायपुर। नागरिक आपूर्ति निगम में हुए करोड़ों के घोटाला मामले में मंगलवार को एसीबी की विशेष अदालत में सुनवाई हुई। सुनवाई के दौरान आरोपियों के वकीलों ने मामले से जुड़ी ऑडियो क्लिपिंग देने की मांग की। इस पर सरकारी वकील योगेन्द्र ताम्रकार ने बताया कि क्लिपिंग को जांच के लिए कोलकाता भेजा गया है।
क्या है क्लिपिंग में?
एसीबी का दावा है कि इस क्लिपिंग में घोटाले के मुख्य आरोपी शिवशंकर भट्ट द्वारा धमकाकर की गई अवैध वसूली की बातें हैं। इसमें भट्ट और जिन्हें धमकाकर वह अवैध वसूली करता था, उन सभी की आवाज है। अवैध वसूली के शिकार कुछ लोगों को एसीबी ने गवाह भी बनाया है।
ऑडियो क्लिप की हो रही जांच
सरकारी वकील ने कोर्ट में बताया कि कोलकाता में ऑडियो क्लिपिंग की जांच चल रही है। उसमें क्लिपिंग के सही होने, उसमें किसी भी तरह की छेड़छाड़ होने, उसमें भट्ट और उससे बात करने वालों की ही आवाज है या नहीं, समेत पहलुओं पर जांच की जाएगी। ऑडियो के सही होने या नहीं होने के बारे में भी इससे जानकारी मिल जाएगी। जैसे ही जांच के बाद क्लिपिंग आ जाएगी बचाव पक्ष के वकीलों को मुहैया करा दी जाएगी। मामले की अगली सुनवाई 13 जनवरी 2016 को होगी।
hin_Deva hin_Deva hin_Deva hin_Deva hin_Deva